钦定古今图书集成/理学汇编/经籍典/第123卷 > 朱子全书二 > 《大诰》
## 钦定古今图书集成/理学汇编/经籍典/第123卷 > 朱子全书二 > 《大诰》

因言武王既克纣，武庚三监及商民畔，曰：“当初纣之
暴虐，天下之人胥怨，无不欲诛之。及武王既顺天下
之心以诛纣，于是天下之怨皆解而归周矣。然商之
遗民及与纣同事之臣，一旦见故主遭人杀戮，宗社
为墟，宁不动心？兹固畔心之所由生也。盖始苦于纣
之暴而欲其亡，固人之心。及纣既死，则怨已解，而人”
心复有所不忍，亦事势人情之必然者。又况商之流
风善政，毕竟尚有在人心者。及其顽民，感纣恩意之
深，此其所以畔也云云。后来乐毅伐齐亦是如此。
“王若曰”“周公若曰”，“若”字只是一似如此说底意思，如
《汉书》中“帝意若曰”之类。盖或宣道德意者敷演其语，
或纪录者失其语而追记其意如此也。

书中“弗吊”字，只如字读。解者欲训为“至”，故音的，非也。
其义正如《诗》中所谓“不吊昊天”耳，言不见悯吊于上
帝也。

以上语类三条